## Program pomoćničkog ispita za zanimanje kotlar

### NN 5/2004 (15.1.2004.), Program pomoćničkog ispita za zanimanje kotlar

# ministarstvo za obrt, malo i srednje poduzetništvo

**183**

Na temelju stavka 4. članka 53. Zakona o obrtu (Narodne novine, br. 49/03),
ministar za obrt, malo i srednje poduzetništvo nakon prethodno pribavljena
mišljenja Hrvatske obrtničke komore, donosi

### PROGRAM POMOĆNIČKOG ISPITA ZA ZANIMANJE KOTLAR

I.

Svrha
pomoćničkog ispita je dokazivanje ispitanika da je
stekao vještine i stručno-teorijska znanja, utvrđena nastavnim planom i
programom za zanimanje kotlar (Narodne novine, br.
84/97), nužna za obavljanje poslova u tom zanimanju.

II.

Pomoćnički ispit
se sastoji iz praktičnoga i teorijskog dijela.

III.

Za praktični dio ispita
zadaje se, u skladu s nastavnim planom praktičnog dijela naukovanja, praktična
zadaća (uradak i radne probe) iz područja:

1. priprema materijala, alata, naprava i uređaja za izradu elemenata i opreme;
2. izrada cisterni, spremnika i sličnih posuda;
3. izrada posuda od metala za stlačene (komprimirane) i tekuće plinove;
4. izrada radijatora i kotlova za centralno grijanje toplom vodom;
5. rezanje i demontaža starih kotlova i opreme;
6. postavljanje i održavanje postrojenja za proizvodnju pare;

Ispitanik mora u zadanom roku primjereno pomoćničkom statusu izraditi uradak i obaviti radnu probu.
Ispitna komisija na temelju dolje navedenih uradaka i radnih proba zadaje
ispitaniku jedan do tri uratka i jednu do tri radne probe. Ispitna komisija
može i samostalno predložiti uratke i radne probe koje će zadati ispitaniku.

### POMOĆNIČKI URADAK

|  |  |
| --- | --- |
| Vrsta uratka | Opis uratka |
| Izrada cisterne | Kandidat mora znati izabrati alate, materijale i postupak izrade. Skrojiti odabrane materijale prema radioničkom nacrtu te odabrati i izvesti način spajanja. Odabrati način i izvesti kontrolu nepropusnosti spojeva te montirati propisanu opremu. |
| Izrada posude za tekuće plinove | Kandidat mora znati izabrati alate, materijale i postupak izrade, izraditi posudu, odrediti postupak i izvršiti kontrolu nepropusnosti spojeva |
| Izrada izmjenjivača topline | Kandidat mora znati pročitati crtež, odabrati materijale, izabrati alate, skrojiti materijale, odabrati i izvesti način spajanja, izvršiti kontrolu nepropusnosti spojeva i montirati propisanu opremu. |
| Izrada kotla za proizvodnju pare | Kandidat mora znati  prema nacrtu odabrati materijale i alate te skrojiti i izraditi elemente kotla. Zatim mora odrediti način spajanja i izvesti spajanje elemenata u cjelinu te odrediti način ispitivanja kotla hladnom probom i izvesti ispitivanje. Mora znati izvesti puštanje u probni pogon kotao te odrediti način održavanja. |
| Demontaža starih kotlova i opreme | Kandidat mora znati izabrati alate i postupak demontaže starih kotlova i opreme pridržavajući se pravila zaštite na radu i čuvanja okoliša |
| Remont postrojenja za proizvodnju pare | Kandidat mora znati izabrati alate, izvesti postupak demontaže dijelova postrojenja, utvrditi ispravnost dijelova, zamijeniti neispravne dijelove i izvršiti montažu. Nakon montaže izvršiti kontrolu i ispitivanje rada postrojenja |

RADNA PROBA

|  |  |
| --- | --- |
| Vrsta radne probe | Opis radne probe |
| Izrada šablona od metalnih i nemetalnih materijala | Kandidat mora znati izabrati alate, materijale i postupke izrade potrebne za izradu šablona, izraditi šablone i izvršiti kontrolu |
| Zaštita površina | Kandidat mora znati izabrati sredstva i pribor za čišćenje i zaštitu, odrediti vrstu zaštite i izvesti postupak čišćenja i zaštite metalnih površina |
| Montaža sigurnosnih, mjernih i kontrolnih uređaja | Kandidat mora znati izabrati sredstva i pribor za montažu, odrediti postupak i redoslijed montaže, izvršiti montažu i ispitati ispravnost rada uređaja |
| Izrada plana održavanja | Kandidat mora znati na osnovi uvida u tehničko-tehnološku dokumentaciju poznavati rad postrojenja u cjelini i njegovih pojedinih dijelova te na temelju toga napraviti plan održavanja postrojenja |

Pri izradi praktične zadaće ispitanik (naučnik) mora se pridržavati propisanih mjera zaštite na
radu i zaštite
okoliša te ostalih uvjeta koje odredi ispitna
komisija.

Ispitanik mora ispitnoj komisiji priložiti mapu praktičnog dijela naukovanja za sve godine
obrazovanja iz koje je vidljivo
da je uspješno
svladao ovaj dio naukovanja.

IV.

Stručno-teorijski dio
ispita obuhvaća teorijska znanja nužna za obavljanje praktičnih postupaka u
zanimanju koja su propisana nastavnim planom i programom za teorijski dio
naukovanja.

NASTAVNI PREDMET

*Tehnologija zanimanja*

1. Osnove proizvodne tehnike
2. Osnove materijala
3. Osnove strojeva i uređaja
4. Osnove upravljanje i informatizacije
5. Osnove elektrotehnike
6. Vrste limova
7. Postupci obrade i spajanja
   limova
8. Alati, strojevi i uređaji za obradu limova
9. Izrada proizvoda od limova
10. Proizvodnja limova i profila
11. Izrada elemenata posuda pod tlakom (pritiskom), kotlova i radijatora
12. Korozija i zaštita
13. Izolaterski radovi

###### Tehnološke vježbe

1. Tehničko crtanje, tablice
   i dijagrami, radni i završni
   planovi i norme
2. Osnovne tehnike ispitivanja
   i mjerenja
3. Vježbe crtanja krivulja,
   presjeka i razvijenih plašteva
4. Vježbe obrade i spajanja limova
5. Vježbe montaže
6. Vježbe izolaterskih tehnika

###### Stručni račun

1. Matematičke i računske osnove
2. Izračunavanje
   plaća
3. Izračunavanje
   materijala i fizikalnih veličina
4. Izračunavanje
   troškova

## OCJENJIVAČKI LIST

I.
PRAKTIČNI DIO ISPITA

|  |  |
| --- | --- |
| Radnje obavljene u okviru   praktične zadaće | Broj bodova |
| Kako je naučnik pripremio tehničko- tehnološku dokumentaciju | 0 – 10 |
| Priprema radnog mjesta i red  u radionici | 0 – 10 |
| Izbor postupaka, pribora, alata i materijala na osnovi tehničke dokumentacije | 0 – 10 |
| Izvođenje postupaka  zadanog uratka | 0 – 30 |
| Način rukovanja alatima i priborom | 0 – 15 |
| Brzina i spretnost te vrijeme izrade uratka | 0 –15 |
| Racionalnost u trošenju materijala i energije | 0 – 10 |
| Korištenje tehničko-tehnološke dokumentacije | 0 – 10 |
| Mjerenja i ispitivanja gotovih uradaka | 0 – 10 |
| Mjere zaštite na radu | 0 – 10 |
| Završni izgled uratka | 0 –10 |
| UKUPNO BODOVA | 140 |

BODOVNA
LISTA

|  |  |
| --- | --- |
| Postotak (%) bodova | Ocjena |
| 92 – 100 | Odličan              ( 5 ) |
| 81 – 91 | Vrlo dobar         ( 4 ) |
| 67 – 80 | Dobar                ( 3 ) |
| 50 – 66 | Dovoljan            ( 2 ) |
| 0 – 49 | Nedovoljan        ( 1 ) |

# II.  STRUČNO-TEORIJSKI DIO

Stručno-teorijski dio ispita je u pisanom obliku, a sastoji se od pitanja i zadaća koje postavlja ispitna komisija. Za zanimanja za koja postoji katalog ispitnih pitanja i zadataka za pomoćničke ispite, koristi se taj katalog.

Ocjena se utvrđuje prema ovoj ljestvici:

BODOVNA
LISTA

|  |  |
| --- | --- |
| Postotak (%) bodova | Ocjena |
| 90 – 100 | Odličan              ( 5 ) |
| 80 – 89 | Vrlo dobar         ( 4 ) |
| 70 – 79 | Dobar                ( 3 ) |
| 60 – 69 | Dovoljan            ( 2 ) |
| Manje od 30 | Nedovoljan        ( 1 ) |

Ispitanik koji postigne od 30 do 59 posto (%) bodova upućuje se na usmeni
ispit.

Na usmenom ispitu u pravilu se provjeravaju znanja iz onih područja iz
kojih naučnik nije pokazao dostatna znanja na pismenom dijelu ispita.

|  |  |
| --- | --- |
| Klasa: 406-01/03-01/10  Ur. broj: 515-03-03-43  Zagreb, 17. prosinca 2003 |  |

Ministar

**Željko** **Pecek**, v. r.

Ostalo, NN 5/2004-183